CELEX: 32016L0856
Language: da
Date: 2016-05-25 00:00:00
Title: Rådets direktiv (EU) 2016/856 af 25. maj 2016 om ændring af direktiv 2006/112/EF om det fælles merværdiafgiftssystem, for så vidt angår varigheden af forpligtelsen til at overholde et minimumsniveau for normalsatsen

31.5.2016   
            
            
               DA
            
            
               Den Europæiske Unions Tidende
            
            
               L 142/12
            
         RÅDETS DIREKTIV (EU) 2016/856
   af 25. maj 2016
   om ændring af direktiv 2006/112/EF om det fælles merværdiafgiftssystem, for så vidt angår varigheden af forpligtelsen til at overholde et minimumsniveau for normalsatsen
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 113,
   under henvisning til forslag fra Europa-Kommissionen,
   efter fremsendelse af udkast til lovgivningsmæssig retsakt til de nationale parlamenter,
   under henvisning til udtalelse fra Europa-Parlamentet (1),
   under henvisning til udtalelse fra Det Europæiske Økonomiske og Sociale Udvalg (2),
   efter en særlig lovgivningsprocedure, og
   ud fra følgende betragtninger:
   
               (1)
            
            
               Artikel 97 i Rådets direktiv 2006/112/EF (3) fastsætter, at normalsatsen for moms fra den 1. januar 2011 til den 31. december 2015 ikke må være mindre end 15 %.
            
         
               (2)
            
            
               Den normalsats for moms, der aktuelt er gældende i medlemsstaterne, har sammen med bestemmelserne i overgangsordningen sikret, at momssystemet fungerer acceptabelt. Med nye regler om stedet for levering af tjenesteydelser, som favoriserer beskatning på forbrugsstedet, er mulighederne for at udnytte forskellene på momssatser på tværs af grænserne blevet yderligere begrænset, og risikoen for konkurrencefordrejning er blevet mindre.
            
         
               (3)
            
            
               For at hindre at store afvigelser i de normalsatser for moms, som medlemsstaterne anvender, fører til strukturelle skævheder i Unionen og til konkurrencefordrejning i visse erhvervssektorer, er det almindelig praksis på området for indirekte beskatning at fastsætte minimumssatser. Dette er fortsat fornuftigt for momsens vedkommende.
            
         
               (4)
            
            
               I lyset af de igangværende drøftelser om udformningen af den endelige momsordning for samhandlen i Unionen, er det endnu for tidligt at fastsætte en normalsats for moms eller at overveje en ændring af minimumssatsen for moms.
            
         
               (5)
            
            
               Det er derfor hensigtsmæssigt at opretholde den aktuelle sats på mindst 15 % i en periode, som er tilstrækkelig lang til at sikre retssikkerheden, mens ordningen genvurderes.
            
         
               (6)
            
            
               Opretholdelsen af den aktuelle minimumssats udelukker ikke en fornyet vurdering af momslovgivningen inden den 31. december 2017 med henblik på indførelse af en endelig momsordning for samhandlen i Unionen.
            
         
               (7)
            
            
               For at sikre uafbrudt anvendelse af den minimumssats, der blev fastsat ved direktiv 2006/112/EF, er det hensigtsmæssigt, at nærværende direktiv anvendes fra den 1. januar 2016.
            
         
               (8)
            
            
               Direktiv 2006/112/EF bør derfor ændres i overensstemmelse hermed —
            
         VEDTAGET DETTE DIREKTIV:
   Artikel 1
   Artikel 97 i direktiv 2006/112/EF affattes således:
   
      »Artikel 97
      Fra den 1. januar 2016 til den 31. december 2017 må normalsatsen ikke være mindre end 15 %.«
   
   Artikel 2
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. august 2016. De meddeler straks Kommissionen teksten til disse love og bestemmelser.
   Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. Medlemsstaterne fastsætter de nærmere regler for henvisningen.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Dette direktiv træder i kraft dagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.
   
      Udfærdiget i Bruxelles, den 25. maj 2016.
      
         
            På Rådets vegne
         
         J.R.V.A. DIJSSELBLOEM
         
            Formand
         
      
   
   
      (1)  Udtalelse af 12.4.2016 (endnu ikke offentliggjort i EUT).
   
      (2)  Udtalelse af 17.2.2016 (EUT C 133 af 14.4.2016, s. 23).
   
      (3)  Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).